《舟晓》
清代·金綎

寒潮月稍落，渔浦烟初起。苍茫钟出林，萧瑟雁飞沚。

须臾沉雾钟，不辨天与水。使我神恍惚，置身云海里。

日出影渐开，遥山树如荠。翠微半出没，沧波亦流绮。

指顾远帆生，一一势千里。清景旷无垠，吾心淡如此。

作者简介：清江苏吴县人，祖籍广东，字丝五，一字连城。贡生，官宣城训导。诗派出自岭南，晚年喜读《易》。有《读易自识》、《蕴亭诗稿》。